**እቶም ኣግሂዶም ጸረ ህዝቢ ኤርትራ ዝቃለሱ ወይጦታት ይሕሹ፡ ካብቶም ተሓቢኦም መርዚ ዝነዝሑ ተንኮለኛታት። ምኽንያቱ ጉዶም ባዕሎም ስለ ዘቃልዑ።**

ብዓይኒ ሓቂ ክንዛረብ እንተኮና ቀደም ይኹን ሕጂ ንኤርትራ ሕማቕ ዝምነዩላን ሰላማ ዝዘርጉን ዱጉላት ደቂ ሃገር ከም ዝነበሩን ከምዘለዉን ኣብ ኩሉ መድረኻት ቃልሲ ዝተዓዘብናዮ ይመስለኒ። እገለ እገሊት እናተባህለ’ውን ይዝረበሎም’ዩ። ግን ኣብ ምምካቶም እንተ ብነሓፍነት፡ ዘይተገዳስነት፡ ሸለልትነት፡ ካብኡ ሓሊፉ ከይንጽላእ ብምባል፡ ዝገደደ ድማ ወዲ ኣውራጃይ፡ ዓደይ ዘመደይ ወዘተ ዝብሉ ኣጉል ኣተሓሳስባ ብምሕዳር ንድጉላት ብዘይ ምምካት ዱጉልነቶም ዘተባብዑ ኣዝዮም ብዙሓት እዮም። ሌባ ሌባ ምዃኑ እናፈለጥካ ሌቢነቱ እንተዘየቃሊዕካ ዋላኳ ኮምኡ ሌባ ኣይትኹን እምበር፡ብሓሳቡ ትሰማማዕ ኣሎኻ ማለት’ዩ። ሌብነቱ ክቕጽል ስቕ ኢልካ ምርኣይ፡ 1. ገበነኛ የግብረካ። 2. ሌብነቱ ክቕጽል ተተባብዕ። 3. ተሰረቕቲ ክህሰዩ ትሰማማዕ ማለት’ዩ። በዚ ምኽንያት ከኣ እዩ ካብ ሌባስ ተቀባል ሌባ ተባሂሉ ዝምሰል።

ምናልባት ንብዙሓት ምቕላዕ ሓጥያት ኮይኑ ዝስምዕም ኣይሰኣኑን ይኾኑ። ኩፉእ ተግባር ግን ሓጥያት ምኹኑ ዝዘንግዑ። ንበዓል ኩፉእ ሚዕድካ ወይ ኣቃሊዕካ ኣብ ኩኑዕ መገዲ ምምላስ ካብቲ ብዙሕ ሃገራዊ ዘብል ጉቡኣት ኣብ ርእሲ ምዃኑ ብቁዱሳት መጻሕፍቲ ድጉፍ ከምዝኾነ ዘይምዝንጋዕ። ብኻልእ ኣገላልጻ ማእከላይ መርገጽ ምሓዝ ኣዝዩ ሓደገኛ እዩ። ኣይ ምስ በዓል ቅኑዕ ክትስራዕ ወይ ምስ በዓል ግጉይ ክትስለፍ ‘’ ፈራህ ኣይሞተ ተባዕ ኣይሞተ ላንጋላንጋ ሞተ’’ ከምዝብሃል ኩሉ ግዜ ብነሓፍነት ዝተዓብለለ ኣኣሙሮ ግዙእ ናይቶም ዓመጽ ዝፍጽሙ ምዃኑ መግለጺ ዘድልዮ ኮይኑ ኣይስምዓንን።

ኣብ ሕብረ-ተሰብና ካብቶም ብዙሓት ዘኽሩዑ ባህልታት ሓደ ሰብ ክጋገ ከሎ ብጋህዲ ዓገብ ምባልን ኣብ ቅኑዕ መገዲ ምምላስን እዩ። ምኽንያቱ ጌጋ ሕማም ፈጻሚኡ ጥራሕ ዘይኮነ ሕማም ሕብረተ-ሰብ ምዃኑ ስለ ዝፈልጡ፡ ሕብረ-ተሰብ እንተሓሙሙ ሃገር ከም ትሓምም ስለ ዝፈልጡ እዩ። እዚ ባህሊ’ዚ ግን ሎሚ ከም ቀደሙ ይዕቀብ ኣሎዶ ምስ እንብል፡ 100% እወ ዝብል መልሲ ክንህብ ኣጸጋሚ እናኾነ ይመጽእ ኣሎ። ምኽንያቱ ከምቲ ኣብ ላዕሊ ተጠቒሱ ዘሎ፡ 1. ሃገርን ባህልን ኣሕሊፎም ዝህቡ ዎይጦታት ተቓላቒሎም ስለ ዘለዉ። 2. ዓገብ ዝብሉ ማእከላይ መርገጽ ዝሓዙ ዱጉላት ምስቃጥ ልዕሊ ሃገራውነት ዝሰርዑ ስለ ዘይተሳእኑ። 3. ሃይማኖተኛ ምምሳል ሃይማኖት ዝእዝዞ ዘይምፍጻም ብብዝሒ ይርኤ ስለ ዘሎ።

እዚ ካብ ብዙሕ ገለ ኣሉታዊ ምኽንያታት ዝተጠቕሰ ኣብ ሃገራዊ ድሕነትናን ቅሳነት ሕብረተ-ሰብናን ከስዕቦ ዝኽእል ሓደገኛ ሳዕበናት ንኹሉ ደላይ ሰላም ህዝብና ብሩህ ኮይኑ ይስምዓኒ። ጸላእትና እናጠፈሹ ኣብ ዝኸዱሉ ግዜ ሕያዎት፡ ለውሃት፡ ሓለይቲ መሲሎም ክርኣዩ ካብቲ ሓደ ንሓድነትና ንምፍትታን ዝጥቀሙሉ ሜላ ምዃኑ ምስጢር ኣይኮነን። ትማሊ ዝነኸሰካ ተመን ሎሚ ክምሕረካ ምሕሳብ ዕሽነት ጥራሕ ዘይኮነ ከም ጥዑይ ኣእሙሮ ዘለዎ ሰብ ከቅጽረካ ስለ ዘይክእል፡ እንተዘይነኸሰ ናዓኻ ዝመስሉ መርዛማት ተናኸስቲ ኣትማን ክሰደልካ ድሕር ከምዘይብል ትንተና ዘድልዮ ኣይኮነን። ኣብዚ ሕጂ እዋን ጭፍራ ወያኔ ተጋውሖ ዘላ ናይ ምትላል ምስ ህዝቢ ኤርትራ ሰላም ኢና ንደሊ ዝብል ኣበሃህላ፡ ዓሚ ቅድሚ ዓሚ ኣብ ሓንጎላ ዘይነበረ ካብ ተሸኺላቶ ዘላ መከራ መድሕን እንተኾና ነቲ ለዋህ ልቢ ኤርትራውያን ብእከይ ተግባራ ቂሒሩ ማዕጹኡ ዝሾጎረ ዝኹሕኩሑላ ኣግኣዛውያን ንምጥራይ ምዃኑ ንህዝቢ ኤርትራ ኣስተምህሮ ዘድልዮ ኣይኮነን። እቲ ጥሙሕ ናይ ባሕሪ ህርፋና በጨቕ በጨቕ ተብሎ ኣላ። ባሕርና ክንበልዖ ወይ ከምበቕሊ መኻን ኮይኑ ክነብር ኣይኮነን። መዓስን ንመንን ንኸፍቶን ነፍቅደሉን መደብ ዕዮና ድኣንበር ምምጽዳቕ እታ ቅድሚ ትማሊ፡ ትማሊ፡ ሎሚን እንፈልጣ ካብ ኣጻምእ ትግራይ ዝተፈጥረት መርዛም ተመን ጭፍራ ትሓልሞ ኣይኮነን።

ሎሚ ሳላ ተክኖሎጂ ካብ 80% ንላዕሊ ኣብ ስደት ዘሎ ህዝብና ብዝተሓተ ደረጃ ብሓጺር ቃላት ንተጻብኦታት ዝምክት ክእለት ኣለዎ ዝብል እምንቶ ኣሎኒ። ኣብ ፈይስ ቡክ; ትዊተርን ካልኦት ሃገራውያን ፓልቶካት ክሳተፍ ዘይክእለሉ ምኽንያት ኣይረኣየንን። ድሕሪ ማይ ናብ ባዓት ከምዝበሃል ንዓና ንኤርትራውያን ዝምልከተና እኳ እንተዘይኮነ፡ ግን ኩሉ ግዜ ንነገራት ክንቅድሞም ድኣንበር ክቕድሙና ከምዘይብሉም ኣብ ማዓልታዊ ሂወትና ክንጥቀመሉም ኣሎና።

**ኣብ መደምደምታ፡** ናዚ ጽሑፍ ትሕዝቶ ዝሕብሮ ነገር እንተሎ እዚ ብህወሓት ተጠጂኡ ኣብ ሞንጎ ህዝብታት ኢትዮጵያ ዝረኤ ዘሎ ጸረ ሰላም ምትፍናናት፡ ንዓና ኣሉታዊ ጽልዋ ከምዘለዎ ንምርዳእ ዝኣክል እዩ። ህወሓት ኣብ ኢትዮጵያ ላምባ ነስኒሱ ሓዊ እናኣባርዔ ከሎ ምስ ኤርትራ ሰላም ክገብር እየ ዝደሊ ዝብል ዘረባታት ናይ ሰብ ቆለ ዓጀውጀው ካብ ምዃን ሓሊፊ ሰማዒ እዝኒ ክረክብ ኣይግብኦን። እቲ ቀንዲ ጉዳይ ነቶም ጉልባቦም ዝቐልዑ ተጻባእቲ ምምካቶም ቀሊል’ዩ። ቀንዲ ጸገም ነቶም ኣብ ውሽጥና ዘለዉ ዱጓላት ተማጻደቕቲ መስመሮም ከም ዘነጽሩ ምግባር’ዩ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር